
1. CONTEXTUL SOCIAL-ECONOMIC AL DESFĂŞURĂRII ALEGERILOR 

1.1 O economie echilibrată şi prosperă
În perioada 2008-2013, Austria a fost condusă de un guvern al marii coaliţii format din principalele partide politice austriece: Partidul Social-Democrat (SPÖ) al cancelarului Werner Faymann şi Partidul Popular (ÖVP), condus de vice-cancelarul Michael Spindelegger. Deşi guvernarea s-a desfăşurat în perioada crizei economico-financiare mondiale şi europene, în Austria s-a menţinut o situaţie economică echilibrată, prosperă, ea fiind a patra cea mai bogată ţară a Europei (cu indicatori peste media europeană în aproape toate domeniile). 
În anul 2012, creşterea economică a PIB-ului a fost de  0,7% şi se preconizează ca ea să crească cu 1% în acest an. În perioada 2014-2017 specialiştii economici au afirmat că această creştere va fi, conform prognozelor, probabil de 1,7%,. Deficitul bugetar este sub 3%, fiind îndeplinită condiţia Pactului de stabilitate şi creştere şi va fi de 2,4% în 2013. Datoria are un nivel de 73,4% în anul 2012. Rata şomajului este scăzută, de circa  4,4% în anul 2012, dar conform datelor OCDE, indicele inegalităţii între venituri a crescut , ca şi în Germania,  între 7 şi 10%. 
Pentru a face faţă crizei, în ultimii doi ani, guvernul cancelarului Werner Faymann a adoptat mai multe măsuri de austeritate, efectuând tăieri ale cheltuielilor publice, mai ales în domeniul educaţiei şi acordării ajutoarelor sociale. Planul de echilibrare bugetară a prevăzut realizarea unor economii de 28 miliarde euro, naţionalizarea a două bănci şi stabilizarea altor 4-5 instituţii bancare, prin injectare de capital. Guvernul a întâmpinat dificultăţi economice mai ales în rezolvarea problemelor unor întreprinderi precum Alpine Bau GmbH, n°2, cu 6 500 angajaţi. Victimele inundaţiilor au primit un ajutor de la stat care se va încheia până la sfârşitul anului 2014. Conform unor studii recente ale OECD
, Austria a reuşit să reziste crizei economico-financiare datorită măsurilor luate pentru consolidarea lichidităţilor,  pentru capitalizarea sistemului financiar şi datorită unor măsuri bugetare luate pe plan intern care au avut un rol de amortizare a efectelor. Un rol important au avut, de asemenea, ponderea exporturilor
 în ansamblul economiei austriece. Stabilizarea economică s-a realizat încă din anul 2010, când şomajul era doar de 5,9%, nivel existent din anul 2004. Printre factorii favorabili economic se află consumul intern care a crescut din anul 2010 şi creşterea exporturilor. Datoria statului este de 184 miliarde euro, iar pentru scăderea deficitului s-au propus economii şi creşterea impozitelor. 


În anul 2012 a fost elaborat un plan de relansare economică în valoare de 1,59 milliard € pe o perioadă de trei ani. Principalele beneficiare vor fi sectorul de construcţii, educaţia preşcolară, îngrijirea persoanelor cu probleme. Specialiştii apreciază că, în viitor, economia austriacă va evolua în acelaşi condiţii, trebuind să corecteze doar unele probleme legate de limitarea decalajelor de productivitate şi de creşterea nivelului de pregătire a forţei de muncă. În acest context, educaţia de înaltă calitate, mai ales în învăţământul superior, va trebui să devină un factor fundamental al creşterii economice şi al menţinerii coeziunii sociale. 
În ultimii ani însă societatea austriacă a fost marcată de valul de scandaluri de corupţie
: trei miniştri, un membru al consiliului de administraţie al Telekom, soţia şefului căilor ferate, un trader de la BAWAG (banca sindicală austriacă), toţi anchetaţi în diverse afaceri, toţi însă având şanse reale de a nu fi trimişi până la urmă în justiţie. Austria ar fi, potrivit unui specialist al OCDE citat de presa austriacă o "oază a şantajului" în care "tribunalele nu mai au capacitatea de a lupta". În anii anteriori au fost implicaţi cinci foşti miniştri din guvernele de coaliţie între conservatorii cancelarului Wolfgang Schüssel şi FPÖ-ul (extrema dreaptă) lui Jörg Haider. Printre aceste cazuri se numără afacerea Buwog, una dintre cele mai mari privatizări de după război, în 2004, în care ministrul de finanţe de la vremea respectivă este suspectat de favoritism; sau afacerea Eurofighter privind cea mai mare achiziţie de arme din a doua Republică, în 2002, când ministrul Apărării a ales opţiunea cea mai costisitoare, Eurofighter, după ce a primit mai mulţi ani bani din partea fabricantului EADS. Cele 35 de mari cazuri din ultimii ani au marcat serios încrederea în sistemul politic şi în democraţie a austriecilor.
Ca replică, cancelarul austriac Werner Faymann a valorificat în campania electorală bilanţul economic al guvernării, arătând că a garantat 1 milion de locuri de muncă numai prin intermediul exporturilor şi politicii de impozitare.  
Situaţia economică deosebită se datorează ponderii importante a exporturilor, consensului social larg, determinat de existenţa unor confederaţii sindicale puternice implicate în rezolvarea conflictelor şi a problemelor de muncă. 
În viitor, principala provocare este de ordin demografic, având loc un accentuat proces de îmbătrânire a populaţiei, în anul 2060 fiind posibil ca o treime din populaţie să aibă peste 60 de ani. În acest context, majoritatea partidelor politice austriece au promovat o politică de protejare a familiei. 
Încă din anii’60, Austria este una din principalele ţări ale imigraţiei care s-a realizat în mai multe valuri, ţările de origine fiind cele din zona ex-Iugoslavia, aproape 300000, Ungaria, Cehia, Slovacia. Faţă de imigranţi, austriecii au atitudini ambigue, în general ostile, faţă de turci (duşmanii tradiţionali ai fostului imperiu) care sunt în număr de peste 110000, şi faţă de cei de origine africană
. Majoritatea partidelor politice austriece, cu excepţia Verzilor, s-au pronunţat pentru limitarea imigraţiei,  pentru trimiterea acasă a celor care nu au loc de muncă şi contra integrării Turciei în Uniunea Europeană. 
1.2 Caracteristici ale sistemului politic austriac

După 1945, în Austria, au fost formate guverne monopartizane, dar începând cu anii’60, Austria a fost guvernată de coaliţii, fiind formate, în timp, 27 de guverne din care 17 au fost mari coaliţii ale Partidului Social-Democrat cu Partidul Popular. Marile coaliţii au funcţionat pe principiul sistemului proporţional 
(Proporzsystem), sistem corporatist format prin compromis politic, prin partajarea puterii între cele două partide principale, dar şi prin cooperarea dintre sindicate şi patronate. Acest sistem politic a asigurat Austriei pacea socială şi stabilitatea, fiind unul dintre sistemele politice cele mai stabile din Europa.
Viaţa politică austriacă a fost aşadar dominată de două partide politice: Partidul Popular Austriac şi Partidul Social-Democrat, formate pe două clivaje importante: religia, Partidul Popular fiind urmaşul partidului creştin-social catolic, şi dimensiunea socială, Partidul Social-Democrat, provenind din partidul muncitoresc social-democrat. Partidul Popular reunea în principal clasa mijlocie austriacă în timp ce Partidul-Social-Democrat este susţinut de clasa lucrătorilor şi salariaţilor. O treime din aceste electorate erau membri de partid. În anul 1975, cele două partide politice reuneau 93,4% din voturi; în anul 1983,  84,4% din voturi; în 1995, 66,4% din electorat; iar în anul 2008, puţin peste  55% din voturi. Aceste date arată că principalele partide politice aflate în coaliţii de guvernare au suferit în timp o importantă erodare politică, determinată mai ales de nevoia consensului care a dus indirect la o pierdere a identităţii lor politice.

După un succes electoral deosebit în anii’60, Partidul Popular a fost înfrânt de social-democraţii conduşi în acea perioadă de Bruno Kreisky, un politician remarcabil, de origine evreiască, care a încercat să impună modernizarea vieţii politice austriece, astfel încât conservatorii au rămas în opoziţie timp de 17 ani. 
Timp de aproape două decenii Austria a fost condusă de guverne social-democrate, tinerii intelectuali de stânga fiind atraşi de personalitatea charismatică a lui Bruno Kreisky, în raport cu care partidele de dreapta şi extremă-dreapta păreau reacţionare. Acest fapt a accentuat atitudinile xenofobe şi naţionaliste a unei părţi din societatea austriacă. 

În perioada următoare, Austria a fost condusă de guverne de coaliţie formate din social-democraţi şi Partidul Libertăţii, guverne de mică coaliţie. În anul 1999, formaţiunea de extremă dreapta a lui Jörg Haider devansase Partidul Popular, devenind al doilea partid politic al ţării. Sub conducerea lui Wolfgang Schüssel, Partidul Popular câştigă în popularitate, dar mica coaliţie formată cu Partidul Libertăţii eşuează, fiind organizate alegeri anticipate în anul 2006. 

Partidul Popular austriac aflat mereu în guverne de coaliţie a fost constrâns să facă în permanenţă compromisuri politice, pierzându-şi astfel parţial identitatea programatică. Dacă în anul 1972 era un partid de centru progresist, cu rădăcini creştin-sociale, adept al unei societăţi a parteneriatelor şi a unei democraţii dinamice, în timp el a aplicat o democratizare limitată. În domeniul economic el a susţinut economia socială de piaţă, considerată la acea vreme, a treia cale a capitalismului, în care partenerii sociali puteau controla procesul economico-social, evitând derapajele de monopolizare, rupând astfel cu conservatorismul tradiţional. În anul 1995, prin Programul de la Viena, Partidul Popular s-a declarat partid neoconservator,încercând să recucerească electoratul conservator-catolic, prin retorică naţionalistă, dispărând astfel elementele de egalitate socială. Partidul a pledat pentru accentuarea privatizării şi concurenţei şi pentru limitarea imigraţiei, iar în timpul crizei a susţinut măsurile neoliberale de austeritate. În anul 2008, Partidul Popular avea o structură complexă, realizată prin acumularea mai multor tipuri de organizaţii 
.700.000 de aderenţi, fiind principalul partid al scenei politice austriece, în raport cu Partidul Social-Democrat care avea 300000 de aderenţi, liberalii care aveau 40000 sau Verzii care aveau 4600. 

În anii `80, două fenomene au marcat sistemul politic austriac: apariţia unor partide noi, mai ales Verzii, şi renaşterea unui vechi partid, Partidul Libertăţii, creat încă din anul 1956. 

Partidul Libertăţii a criticat permanent marile coaliţii atrăgând astfel nemulţumiţii de politicile duse de guvern. Atitudinea anti-sistem şi critica politicilor europene au devenit principalele teme de atac ale extremei-drepte. Problema locului Austriei în Uniunea Europeană a constituit principala preocupare a societăţii austriece, făcând posibilă dezvoltarea unui euroscepticism accentuat Aceste schimbări au modificat ponderea marilor partide politice , iar scăderea participării electorale a amplificat aceste efecte. În prezent raportul forţelor police a devenit mai imprevizibil, din 1975 Partidul Liberal dobândind acces la finanţare publică întrucât a reuşit rezultate electorale semnificative, inclusiv intrarea la guvernare. Partidul Libertăţii a participat la guvernare în anii 1983, 1987, cu Partidul Popular şi între 2000-2006 cu Partidul Social – Democrat. 

Odată cu preluarea conducerii Partidului Libertăţii de către Jörg Haider, Partidul Liberal s-a radicalizat şi s-a plasat în opoziţie cu cele două mari partide austriece. În anul 2000, acest partid de extremă dreapta a revenit la putere, în coliţie cu popularii, coaliţie condusă de  Wolfgang Schüssel. Anul 2000 a reprezentat o cotitură radicală în politica europeană, încheindu-se consensul realizat după cel de al Doilea Război Mondial acela de a izola politic orice formaţiuni politice radicale de dreapta cu ideologii xenofobe
. Partidul Libertăţii a fost de asemenea singura formaţiune politică a dreptei radicale europene care a invocat rădăcinile sale ideologice din secolul al XIX lea ale organizaţiei albaştrilor, formaţiune radicală austriacă. Pentru prima dată, după 1945, un partid politic tradiţional a avut curajul să integreze o formaţiune politică a dreptei radicale care declarase public atitudini xenofobe. Chiar dacă în alte state europene (ca în Franţa, Belgia, Elveţia, Polonia, Olanda, Germania etc) aceste formaţiuni au cunoscut o puternică ascensiune politică, Austria a fost prima ţară europeană care a integrat o astfel de formaţiune în coliţia de guvernare, provocând reacţii negative şi o marginalizare a Austriei din partea celorlalte state europene. Ulterior acest fenomen a fost repetat de alte state, devenind un fapt politic în Elveţia Slovacia, Polonia şi recent în Norvegia cu Partidul Progresului. Aceste evenimente au reprezentat o consolidare a acestor forţe politice în Europa, formaţiuni politice extrem de diverse.
Analiştii au apreciat că structura dreptei şi extremei drepte austriece este una deosebită, fiind determinată de istoria şi caracteristicile sistemului politic austriac
. Dominaţia pe termen lung a guvernelor de mare coaliţie a dus la un relativ blocaj al sistemului politic austriac care era marcat de carenţe majore. Succesul electoral al lui Jörg Haider, începând din anul 1986, se explică prin faptul că a criticat şi a încercat să elimine acest sistem politic. 


După o perioadă de relativ recul electoral la nivel naţional, la alegerile din anul 2008, forţele politice de extremă-dreapta, liberalii (FPÖ) şi Alianţa pentru viitorul Austriei (BZÖ), au obţinut împreună, o treime din voturile exprimate de electoratul austriac, fiind în frunte în Landurile Salzbourg, Vorarlberg şi Carinthia. Ca în toate statele europene forţele de extremă dreapta au apărat drepturile adevăraţilor austrieci, au denunţat islamizarea societăţii, iar în ultimul timp au trecut de la retorica xenofobă la abordarea problemelor socio-economice ale ţării, principala preocupare a electoratului. Primul vot din anul 2008 al tinerilor cu vârste de 16 ani a pus în evidenţă faptul că este o prejudecată presupoziţia că tinerii sunt înclinaţi a vota cu partidele plasate la stânga. Anchetele post-electorale au arătat că  43% din cei cu vârste cuprinse între 16-29 ani au votat cu liberalii FPÖ (25% cu vârste între 16-18 ani). Pentru tineri (în proporţie de 32,3%), primirea străinilor în Austria  reprezintă miza principală a scrutinului, înaintea educaţiei  (23,7%). Datele sondajelor arată că gradul de respingere a partidelor tradiţionale este în continuă creştere. 

În legislatura 2008-2013, în Consiliul Naţional au fost reprezentate cinci partide politice:

– Partidul Social-Democrat (SPÖ), fondat în 1888 şi condus de cancelarul austriac Werner Faymann, a avut 58 mandate; 

– Partidul Popular (ÖVP), de centru-dreapta creat în anul 1945 şi condus de vice-cancelarul  Michael Spindelegger, a deţinut 50 mandate;

– Partidul Libertăţii (FPÖ), de extremă-dreapta, creat în anul 1956 şi condus de Heinz-Christian Strache, a avut 35 mandate;

– Alianţa pentru viitorul Austriei (BZÖ), de extremă-dreapta, creat în anul 2005 şi condus de Josef Bucher, a deţinut 21 mandate; 

– Verzii (DG), fondat în anul 1986 şi condus de Eva Glawischnig Piesczek, a avut 19 mandate.  

În anul 2013, alegerile regionale care s-au desfăşurat în Landuri au reprezentat un test important înaintea alegerilor legislative din 22 septembrie 2013. Deşi mizele electorale au variat de la un land la altul ele au relevat contextul politic actual din Austria. În urma votului din 28 aprilie 2013, Partidul Libertăţii s-a menţinut la putere în Tyrol şi pe data de 3 martie 2013 au câştigat în Austria Inferioară, regiuni pe care le conduc din 1975. Social-democraţii nu au obţinut rezultate deosebite, reuşind în mod surprinzător însă cucerirea Carinthiei. Forţele politice de extremă-dreapta au înregistrat un progres la Salzburg. Partidul Libertăţii din Carinthia (FPK) a lui Kurt Scheuch a obţinut doar 16,85% din voturi, iar BZÖ a obţinut 3,80% din voturi. În Landul Carinthia, în perioada 2009-2012,  extrema-dreaptă a pierdut peste 26 procente. Echipa Stronach, partid nou creat, a obţinut un rezultat de 11,18% în Carinthia, unde partidul este condus de Gerhard Köfer, luând multe voturi de la electoratul de extremă-dreapta. Acelaşi fenomen s-a întâmplat în alte două Landuri, 9,8% în Austria Inferioară şi 8,3% în Salzburg, intrând astfel în guvernele regionale.
1.3 Caracteristici ale forţelor politice de extremă-dreapta austriece 

Structura şi evoluţia extremei drepte austriece sunt în principal determinate de istoria şi caracteristicile sistemului politic austriac. Teoreticienii care au studiat acest fenomen deosebit de interesant din punct de vedere sociologic şi politic, au acordat o atenţie specială dimensiunii sale istorice. Istoria Austriei este legată de existenţa Imperiului habsburgic, de relaţia cu Germania, de urmările celor două războaie mondiale şi ale Războiului Rece. Austria este actualmente un stat federal, cu frontiere relativ noi, trasate în anul 1919, după dezmembrarea imperiului austro-ungar şi după rezolvarea politică a unor litigii cu statele vecine. 
Demn de remarcat este faptul că, încă din anul 1873, Georg Ritter von Schönerer a promovat politici socialiste cu tentă naţionalistă, pan-germană, fiind considerat strămoşul naţional-socialismului austriac. În perioada 1919-1945 au continuat să se manifeste mişcări de rezistenţă de tip naţionalist, asociate liberalismului radical. Aceste mişcări numeroase şi variate ca ideologie, unele fiind de tip paramilitar, au fuzionat în anul 1919, pentru a forma o singură formaţiune politică destinată a participa la primele alegeri din anul 1920. Această formaţiune  populară GdVP. La alegerile din anul 1920, partidul a obţinut 31,49 % în Carinthia, media naţională a scorului electoral fiind de 17,25 %. Ulterior, formaţiunile politice radicale componente s-au desprins formând alte formaţiuni mai mici, între ele manifestându-se tensiuni puternice şi o apropiere de mişcările naziste în anii’30. 
În timpul celui de-al doilea Război Mondial, Austria a devenit totuşi una din victimele nazismului. După război, după un vast proces de denazificare, în anul 1949 s-a recreat o mişcare a independenţilor numită  Liga independenţilor, formaţiune anti-sistem reprezentantă a câmpului naţional-liberal. Aceste formaţiuni diferite, incluse în Ligă, au fuzionat în anul 1956 formând Partidul Libertăţii (FPO), partid care a fost  dominat permanent de aripa naţionalistă. De la crearea sa, Partidul Libertăţii a fost un partid liberal şi cu sensibilitate naţional-germană, implantat mai ales în Carinthia şi Viena, izolat aşadar ideologic. Ulterior, acest partid s-a integrat treptat în sistemul politic austriac în cadrul căruia a fost folosit ca un mijloc de presiune pentru partenerii politici ai coaliţiilor. În anul 1983, Partidul Libertăţii a fost integrat într-o mică coaliţie, împreună cu social-democraţii, ceea ce a confirmat integrarea acestui partid în sistemul politic austriac. Coaliţiile politice austrice au devenit ulterior un sistem compus din trei partide politice aflate la guvernare (SPÖ-Grüne-BZÖ sau ÖVP-FPÖ-BZÖ). În acest context, în timp, prin această mecanică electorală, votul pentru extrema-dreaptă s-a banalizat. Ascensiunea la putere a Partidului Libertăţii a reprezentat o mare provocare, unii analişti considerând-o o adevărată capcană, întrucât ea a marcat începutul unui lent declin.

O altă etapă importantă a început în anul 1986, odată cu preluarea conducerii partidului de către Jörg Haider, care a înregistrat un succes electoral impresionant prin denunţarea slăbiciunilor sistemului, prin dezvăluirea privilegiilor şi a inegalităţilor, devenind un apărător al intereselor poporului. 

În linii generale, ideologia iniţială a acestei formaţiuni politice a rămas aceeaşi, promovând retorica securitară, apărarea identităţii germanice, atitudinea anti-sistem, xenofobia şi euroscepticismul. Conceptul de naţionalism a evoluat odată cu timpul
, pe lângă problematica iniţială fiind adăugate atitudinea anti-imigraţie, anti-sistemul Proporz şi anti-partenariatul social (Sozialpartnership), continuând într-o formă reînnoită ideile din 1949. Partidul condus de Jorg Haider a propus în Carinthia, fieful său electoral, aplicarea unor forme noi de democraţie directă, dar şi necesitatea consolidarea imaginii unui lider puternic. Acesta avea misiunea  să se opună pluralismului parlamentar, dar şi Uniunii Europene, odată cu integrarea europeană a Austriei în anul 1995, acceptând mai degrabă o confederaţie a statelor suverane. Mulţi teoreticieni au remarcat faptul că în spatele euroscepticsmului se afla atitudinea xenofobă a acestui partid determinată de deschiderea frontierelor imigraţiei
. În 1993, imaginea de protestatar a lui Jörg Haider a fost accentuată de dimensiunea europeană, el criticând politica europeană şi lansând mesaje xenofobe cu largă audienţă. Analiza rezultatelor electorale ale extremei-drepte arată că ea a înregistrat o creştere continuă în perioada 1983-1999.

Ajuns la putere în anul 2000, Partidul Libertăţii a devenit, din punct de vedere electoral, una dintre cele mai puternice formaţiuni naţional-populiste din Europa, dând semnalul schimbării structurale a sistemului tradiţional de partide din numeroase alte democraţii europene. Societatea austriacă, asemeni multor altele din Europa, a fost marcată de insatisfacţia electoratului faţă de guvernanţi, de teama de şomaj, de transformările globale care au generat o repliere naţională şi respingerea străinilor. Toate aceste fenomene au determinat atragerea electoratului de către aceste formaţiuni politice naţional-populiste. 

Ascensiunea la putere a liberalilor FPO, fiind incluşi în guvernul condus de Wolfgang Schüssel, a pus partidul în faţa unor mari dileme, acesta fiind constrâns să facă unele compromisuri. Aripa parlamentară moderată a partidului a intrat în conflict cu aripa radicală această confruntare ducând la a doua sciziune din ultimii 12 ani, fapt ce a reconfirmat dinamica conflictuală specifică acestui partid
. De la plecarea Partidului Libertăţii de la guvernare, acesta a trecut prin numeroase crize interne, care au dus la ruperea în anul 2005 a formaţiunii Alianţa pentru viitorul Austriei. Crearea Alianţei pentru viitorul Austriei BZÖ, sub conducerea lui Jörg Haider, a fost considerată la început un eşec organizaţional şi politic. În anul 2008, Jörg Haider reuşind un scor electoral de peste 10%, intrând în mica coaliţie formată cu popularii. Dispariţia lui Jörg Haider, în acelaşi an, a contribuit la scăderea treptată a adeziunii maselor pentru această formaţiune politică, mai ales datorită derapajelor antisemite din ultimul timp. Alianţa pentru viitorul Austriei BZÖ a declarat în repetate rânduri că are drept scop politic reducerea rolului marilor coaliţii
, adoptând un discurs mai puţin populist, dar mai liberal. Ea a acordat aceeaşi importanţă temei imigranţilor şi problemelor securitare, cu scopul de a atrage un potenţial electorat protestatar. La Congresul extraordinar de la Viena din mai 2010 partidul s-a definit ca o forţă a reformei şi controlului liberal, invocând moştenirea intelectuală a lui Jörg Haider, dar şi nevoia unui demers nou care să rupă cu temele clasice ale extremei-drepte. Noua orientare a fost sintetizată în 10 puncte esenţiale de acţiune politică care se bazau pe libertăţi fundamentale şi pe o largă participare cetăţenească. Statul social trebuia reformat pentru a proteja societatea de riscuri majore. În domeniul imigraţiei, au susţinut nevoia integrării acestora în societate prin interiorizarea normelor statului prin penalizarea încălcării lor. El a mai invocat nevoia protejării proprietăţii şi libertăţii private. În domeniul energetic s-a pronunţat împotriva energiei nucleare şi pentru utilizarea energiilor noi. În program se afirma atitudinea pro-europeană , dar crtica integrarea Turciei în UE şi imigraţia acceptând doar elitele utile ţării. În raport cu celelălat partid de extremă-dreaptă, politica partidului s-a caracterizat aşadar prin mai multă moderaţie, prin absenţa atitudinii rasiste şi pe o poziţionare liberală în domeniul economic. Alianţa este condusă din anul 2010 de  Christian Ebner (40 ani), fost membru al Partidului Libertăţii, angajat al unei firme de consiliere economică. El a urmărit să dea partidului său o competenţă economică sporită. Cei trei vice-preşedinţi ai partidului, Gerald Grosz, Ursula Haubner et Herbert Schreibner, sunt tot foşti adepţi ai lui Haider. Partidul este în curs de reorientare, încercând să atragă electoratul pe o linie liberală mai intelectuală, dar este în pierdere de electorat. În acest context, din Alianţa pentru viitorul Austriei s-a desprins o aripă care a format Partidul Libertăţii din Carinthia FPK, condus de Uwe Scheuch şi Gerhard Dörfler. Preşedintele Alianţa pentru viitorul Austriei BZÖ al Landului Carinthia, Uwe Scheuch, a încercat apropierea de liberali, dar a eşuat în această tentativă. În acest context, conducerea partidului a fost preluată de preşedintele grupului parlamentar BZÖ, Josef Bucher. O parte a partidului a contestat politica sa şi multe filiale au fuzionat cu liberalii, partidul luptând în prezent pentru supravieţuire politică.  Câmpul politic devenit liber a fost ocupat pe deplin de Partidul Libertăţii. 
Partidul Libertăţii din Carinthia FKP a decis în 2010 să se apropie mai mult de Partidul Libertăţii încercând a realiza ceva asemănător Uniunii creştin-democrate germane CDU-CSU. Partidul FKP a rămas autonom, dar a reprezentat direcţia Partidului Libertăţii cu care a colaborat în Parlament şi la nivelul guvernului Landului Carinthia. O mare parte a membrilor Alianţei pentru viitorul Austriei BZÖ din Carinthia a trecut la Partidul Libertăţii din Carinthia FKP care are baza electorală în acest Land. Partidul Libertăţii din Carinthia are o importantă organizaţie de tineret în jurul clubului Kärnten-Jugendorganisation şi alte organizaţii pe teritoriul acestui Land.
Partidul Libertăţii este condus, din anul 2006 şi până în prezent, de Heinz-Christian Strache care a reuşit să consolideze financiar şi organizaţional partidul şi să consulte permanent electoratul în legătură cu problemele sale. Partidul a intrat la guvernare în Landul Carinthia alături de social-democraţi. Deşi Heinz-Christian Strache, liderul Partidului Libertăţii, se declară pro-european, el afirma că Uniunea Europeană a fost pentru Europa un bun proiect de pace, dar nu a garantat pacea socială. El a respins centralismul instituţiilor comunitare şi s-a opus transferului de suveranitate fiscală către Bruxelles. În acelaşi timp, el a solicitat organizarea unui referendum pe tema crizei datoriilor în Europa şi asupra realizării Uniunii Economice şi Monetare. Heinz-Christian Strache a afirmat că pe plan european, Austria este mai apropiată poziţiei Elveţiei, cu care ar dori o alianţă. La alegerile din anul 2008, Partidul Libertăţii a avut un program radical articulat în jurul problemelor sociale, securităţii şi imigraţiei. Vârful de lance al campaniei a fost imigraţia, atacul împotriva celor care parazitează sistemul social austriac, a celor care au invadat cultura cu semne politico-religioase şi au violat normele constituţionale austriece (prin violenţa împotriva femeilor, abuzul dreptului la libertate de expresie, cruzime faţă de animale etc). Partidul Libertăţii a susţinut introducerea, ca o condiţie a includerii în sistemul educativ a imigranţilor, a testului de limbă şi acordarea unui sistem de securitate socială redus, inclusiv părăsirea ţării în cazul şomajului îndelungat. 
Programul politic al Partidului Libertăţii a fost considerat un model de populism protestatar, xenofob, securitar, naţionalist şi anti-european construit pentru a se adresa mediilor populare nemulţumite, ameninţate de situţia economică şi socială. Heinz-Christian Strache a utilizat din plin alura sa de tânăr politician, aparent natural, credibil, nonconformist având charismă şi discursuri menite a atrage electoratul tânăr, amintind astfel de stilul Haider din anii ’90. 


Partidele de extremă-dreapta austriece se disting şi prin modul lor de organizare şi finanţare. Partidul Libertăţii are o organizare regională, având o modalitate specifică de cooptare a celor care aderă la partid. Partidul Libertăţii  avea în anul 2004 doar 44 959, după ce, în anul de vârf 2000, avusese 51 296 adeziuni. Succesul electoral din perioada 2008-2011 a permis recrutarea a 50 000 de aderenţi şi mii de simpatizanţi din organizaţii de femei, de tineri, profesiuni liberale, patroni, profesori, persoane cu studii superioare, persoane vârstnice, grupări sindicale din Camera lucrătorilor etc. Grupul parlamentar reprezintă nucleul dinamic al acestui partid şi face adesea campanii specializate pe diferite teme. În campaniile electorale, Partidul Libertăţii a fost consiliat de firme specializate de comunicare electorală care au utilizat  intens media şi au organizat evenimente destinate diferitelor categorii de simpatizanţi. Partidul Libertăţii întreţine relaţii multiple cu formaţiunile politice de extremă-dreapta din Europa, precum Frontul Naţional francez, Partidul popular danez, Ataka, Vlaams din Belgia, Mişcarea cetăţenilor din Köln, Partidul Popular elveţian etc. În anul 2009, Partidul Libertăţii  dispunea de peste 7 milioane euro pentru finanţarea acţiunilor sale, iar în anul 2011 avea peste 3 milioane euro pentru organizarea partidului, plus 2,3 milioane pentru finanţarea academiei politice şi 3,5 milioane euro pentru clubul parlamentar din Consiliul Naţional. În ultimii ani, pentru cheltuieli de personal s-au făcut reduceri importante, banii fiind direcţionaţi mai ales pentru organizarea evenimentelor şi campaniilor de recrutare.

Evoluţia forţelor politice de extremă-dreapta austrice a fost abordată de numeroşi teoreticieni, cazul austriac reprezentând un exemplu relevant, emblematic pentru evoluţia acestor forţe politice la nivel european. Unii cercetători au explicat această evoluţie prin factori politici şi electorali, punând în prim-plan rolul competiţiei politice, al realinierii electorale în favoarea dreptei conservatoare din Austria, în detrimentul partidelor politice tradiţionale, dar şi fenomenul invers, realinierea ulterioară a electoratului în favoarea partidelor aflate la guvernare
, după o perioadă de ascensiune la guvernare a extremei-drepte. Teoreticienii au afirmat că aceste fenomene politice au avut multiple explicaţii, experienţa arătând că, cu cât un partid politic se duce ideologic mai la centru, cu atât creşte posibilitatea emergenţei unei forţe politice radicale de dreapta
. După anul 1999, în Austria, principalele partide politice au reluat poziţia lor ideologică tradiţională îndepărtându-se de centru şi evoluând mai spre dreapta, intrând astfel în concurenţă cu dreapta radicală. În acest context, electoratul a fost mult mai tentat să voteze partidele tradiţionale decât pe cele extremiste, pentru că au considerat că acestea aveau mult mai multe şanse de a accede la putere. 
Explicarea variaţiilor dreptei radicale austriece la nivel naţional a luat în considerare factorii locali şi fenomenul reideologizării partidelor
. Căderea Partidului Libertăţii FPO în perioada 1999-2006 a fost explicată prin repoziţionarea ideologică a popularilor, dar, alţi teoreticieni consideră că acest model nu explică toata gama de transformări politice şi dinamica regională a acestor partide
. Alţi autori au explicat reculul partidelor radicale de dreapta prin modelul incapacităţii acestora de a se adapta contextului politic sau prin modelul participării la guvernare în care o formaţiune politică care participă la guvernare suferă ulterior o cădere impresionantă, aşa cum s-a întâmplat cu FPO după guvernarea cu popularii şi social-democraţii. Aceste perioade au demonstrat incapacitatea acestui partid de a răspunde exigenţelor guvernării, neputinţa de a-şi asuma guvernarea. Studiile au arătat că schimbarea de rol (Rollenwechsel), din partid de opoziţie în partid la putere, s-a exprimat în rezultate electorale negative. Un rol hotărâtor a avut şi atitudinea liderului J. Haider de a se confrunta cu propriul partid
. Schimbarea contextului social-politic nu exclude reîntoarcerea electoratului la partidele radicale de dreapta.

Totuşi, căderea de la nivel naţional nu s-a produs la nivel regional - în Carinthia, ceea ce a făcut ca teoreticienii
 să vorbească despre un model carinthian explicativ (the Carinthian Model), model numit aşa chiar de J. Haider. 

În mod tradiţional, partidele politice de dreapta şi extremă-dreapta din Austria au o anumită repartizare geografică, în special în 5 Landuri (Austria Inferioară, Styria, Austria Superioară,  Tyrol, Vorarlberg). Analizele rezultatelor electorale din Landurile Carinthia, Austria Superioară, Salzburg şi  Vorarlberg din perioadele 1919 -1945 şi 1945-2006 arată o medie generală cu mult ridicată peste media naţională de susţinere a formaţiunilor politice radicale de dreapta. Inegalitatea răspândirii dreptei radicale în Austria se explică prin particularităţile politice şi istorice ale căror combinaţii au avut impact asupra caracterului regional al acestei forţe politice
. 
Unicitatea şi ancorajul regional al dreptei radicale austriece se explică prin arhitectura sistemului politic, prin dinamica conflictuală care s-a perpetuat în interiorul acestor forţe politice ceea ce a limitat posibilitatea ca ele să aibă impact la nivel naţional. Particularismul regional al acestei forţe politice este rezultatul istoriei, dar şi al incapacităţii acesteia de a se impune şi de a se menţine la nivel naţional, de a depăşi dinamica conflictuală din interiorul ei. Specialiştii au subliniat că ascensiunea acestor forţe politice în anumite regiuni a presupus existenţa unui electorat tânăr nepolitizat (non-political crowds), dispus a protesta împotriva convenţiilor politice tradiţionale, înglobând gustul pentru tradiţii locale (the local fun and lifestyle culture). 
Studiile au pus în evidenţă continuitatea istorică a evoluţiei acestui al treilea câmp politic cu orientare radicală de dreapta. Retrospectiva istorică confirmă faptul că această formaţiune politică are particularităţi istorice accentuate, dar şi o dinamică conflictuală permanentă, determinată în parte de caracterul său regional.  Din punct de vedere teoretic, cazul austriac a pus în atenţia cercetătorilor nevoia elaborării unor modele explicative adecvate, pondere având cele de tip particularist care pun în prim-plan condiţiile sociale şi politice particulare, vizează o istorie aparte, mecanisme specifice de decizie politică,  administrative, economice. 
Cazul austriac şi noile abordări teoretice ale ascensiunii forţelor politice ale dreptei radicale
Cazul austriac arată că, din punct de vedere teoretic, principalele modele explicative ale extremei-drepte europene sunt incapabile a explica, fiecare în parte, totalitatea elementelor, disparităţile la nivel naţional, dar şi variaţiile la nivel european. Polemica în jurul acestor explicaţii pune în evidenţă că nu există un model unic explicativ pentru un fenomen politic şi social atât de complex precum ascensiunea forţelor politice dreptei radicale
. Modelul explicativ de tip universalist al cauzelor generale ale ascensiunii extremei-drepte europene a pus în evidenţă aspecte transnaţionale ale fenomenului radicalismului de dreapta, recunoscând fluctuaţiile acestuia la nivel european şi naţional. 


Modelul socio-structural
 este unul din primele modele explicative ale ascensiunii dreptei radicale. Acest model foloseşte ca explicaţii schimbările socio-economice legate de perioada post-industrializării, dar şi modificările comportamentelor individuale ale membrilor electoratului. În general, se apreciază că această ideologie este cea a perdanţilor modernităţii, cei care nu au reuşit să se adapteze schimbărilor structurale ale societăţii în evoluţie. Considerându-se victime ale acestor ample fenomene sociale, aceşti perdanţi devin susţinătorii partidelor radicaliste care pretind că le susţin interesele. S-a considerat că această abordare nu lua în considerare corelările multiple puse în evidenţă de cercetările actuale. Alţi teoreticieni
 au îmbogăţit acest model atrăgând atenţia asupra dimensiunilor subiective şi obiective ale acestui fenomen, afirmând că aceia care aderă la astfel de ideologii sunt nu numai victimele unei pauperizări sociale ci şi perdanţii unui proces de diferenţiere socială. Aşa se explică cum, în cadrul susţinătorilor acestor formaţiuni s-au aflat şi tineri antreprenori care reuşiseră economic, dar manifestau atitudini antistatale, mai ales împotriva politicilor fiscale, atitudini antisistem politic, împotriva tuturor partidelor politice, pe care le considerau corupte. Aceştia au devenit, în timp, susţinătorii noii drepte care se manifestă la nivel european. Aceste formaţiuni ale dreptei radicale au aşadar suportul atât al reprezentanţilor burgheziei cât şi al clasei lucrătorilor. Unii cercetători au inserat în aceste categorii pe cei toţi cei al căror statut este ameninţat de noile schimbări
.  

Modelul votului de protest (protest-vote model), al votului împotriva elitelor (elite protest), impotriva sistemului (system protest) sau pur şi simplu împotriva status quo-ului  surprinde faptul că nota comună a acestor atitudini este cea de protest, exprimând insatisfacţia electoratului faţă de anumite politici
. Mulţi teoreticieni resping acest model explicativ, întrucât el nu explică clar noţiunea de protest şi faptul că opţiunea pentru o astfel de formaţiune politică nu se rezumă numai la o atitudine de protest. Alţi cercetători
 au respins corelarea votului de protest cu creşterea susţinerii pentru formaţiuni politice ale dreptei radicale, întrucât ea ignoră complexitatea factorilor care determină acest fenomen, faptul că  aceste partide au un program politic şi promotori identificabili. 

Prin elaborarea modelului problemelor specifice unii teoreticieni au subliniat ideea că sprijinul electoral al acestor formaţiuni politice ale dreptei radicale se bazează pe evidenţierea problemelor specifice apărate de acestea. Teza avansată de acest model este aceea că există o corelaţie între succesul electoral al acestor partide şi energia apărării de către ele a unei probleme specifice, precum imigraţia de exemplu
. Alţi teoreticieni critică acest model afirmând că aceste probleme ad hoc (single-issue) servesc numai cauze imediate şi sunt de fapt integrate în programe electorale mai ample
. 


Modelul oportunităţii politice (the political-opportunity structure model) reprezintă un alt model explicativ al succesului formaţiunilor politice ale dreptei radicale. Conform acestui model, partidele de acest tip promovează probleme ad-hoc care sunt în actulitate în perioadele anterioare campaniilor electorale şi care creează impact emotiv în rândul electoratului. Aceste probleme, adesea neglijate de principalele partide politice, devin ţintele campaniilor partidelor dreptei radicale din diferite zone ale unei ţări, devenind astfel formule câştigătoare în alegeri (winning formula). Aceste formule combină problema opoziţiei faţă de imigraţie cu problemele economice şi socio-culturale, atrăgând astfel electorat din mai multe categorii sociale sensibile la conservatorismul socio-cultural. Ipoteza formulei câştigătoare a fost criticată la rândul ei,  întrucât aceasta nu explică ralierea electoratului în jurul unor valori comune, specifice unei anumite ţări, uneori fiind vorba de o combinaţie inedită a mai multor factori
. 

Modelul liderului charismatic postulează existenţa unei corelaţii între succesul acestor formaţiuni politice şi prezenţa unui lider charismatic la conducerea lor
. În teorie se afirmă că  un factor important este şi modul în care liderul reuşeşte să se insereze în agenda mediatică, fenomen fără de care nu s-ar putea manifesta caracterul charismatic al acelui lider.


Modelul convergenţei surprinde faptul că partidele politice ale dreptei radicale beneficiază de convergenţa ideologică care se realizeză între partidele politice aflate la putere
. Aceste partide de guvernare, din motive strategice, se plasează politic la centru, într-o zonă a consensului (zone of acquiescence), dincolo de diferenţierile între stânga-dreapta, eliberând o nişă politică de care profită dreapta radicală. În timpul guvernării, se adoptă valori şi probleme comune, acceptate de majoritatea electoratului, aceste partide politice nevrând să piardă electorat şi să se îndepărteze de consensul societal.  Principalele partide politice nu se îndepărtează de acest consens pentru că ştiu, din experienţa politică, că plasarea în extreme se plăteşte politic. Conform unor autori
 acest model se asociază cu teoria dinamicii competiţiei electorale, dar acest model se dovedeşte a fi prea simplist, neputând explica nici el complexitatea factorilor. Competiţia electorală include anumite reguli oficiale  (formai rules) specifice fiecărei ţări, astfel încât acest model nu poate fi explicativ pentru toate situaţiile existente. De exemplu, în Austria, partidele politice de guvernare au convenit asupra cooperării cu partide radicale de dreapta. Acest fenomen este surprins prin elaborarea modelului cererii şi ofertei, o extensie a modelului ofertei partidelor şi al cererii electoratului (demand side of election and supply side of parties). În acest context, partidele radicale de dreapta devin partide normale, se pot alinia dorinţelor electoratului şi se pot diferenţia în cadrul sistemului politic al unei ţări
. Conform acestei teorii, partidele radicale de dreapta reprezintă un factor de echilibru între cererile electoratului şi oferta partidelor politice. Ele dobândesc un rol important, ca agent de conexiune între diferitele atitudini politice şi comportamentul electoratului. Acest fenomen se realizează însă în funcţie de reglementările existente în fiecare stat european. 

Mulţi teoreticieni au explicat ascensiunea forţelor dreptei radicale la nivel european prin modelul şocului extern
 care explică ascensiunea partidelor radicale prin şocurile externe determinate de fenomenul globalizării, de integrarea în Uniunea Europeană, de  schimbările geopolitice survenite în Europa Centrală. 


Din anii’ 80 este recunoscut caracterul paneuropean al emergenţei partidelor politice incluse în dreapta radicală, dar el a fost însoţit de manifestarea unor puternice diferenţieri, a înregistrării unor fluctuaţii naţionale. Variabilele transnaţionale care compun acest model universalist sunt însă insuficiente şi parţial neadecvate pentru a explica particularităţile naţionale, precum căderea FPO la alegerile din anul 2002. Cercetarea variabilelor comune ale ansamblului formaţiunilor politice cu această ideologie ascunde complexitatea fenomenului, heterogenitatea evolutivă din fiecare ţară. În explicaţiile care fac apel numai la factori transnaţionali, nu se clarifică evoluţiile divergente, diferite din diverse state. 

Lucrările recente
 care au studiat dreapta radicală europeană au adoptat un model bazat pe variabile naţionale, cum ar fi recunoaşterea rolului determinant al mediului geografic, demografic, religios, istoric şi politic al fiecărei ţări. Cu alte cuvinte, fiecare forţă politică de acest tip este unică, evoluează relativ independent în raport cu factorii transnaţionali, un fel de transcendenţă determinată de dinamica naţională, de contextul istoric, politic şi regional specifice fiecărui stat. În acest context, emergenţa dreptei radicale pe plan european este exogenă şi plurifactorială, excluzând explicaţii monocauzale. Încercările teoretice de a cuprinde totalitatea variabilelor transnaţionale nu au reuşit să surprindă numeroasele evoluţii specifice, fluctuaţiile regionale şi istorice, ale acestor forţe politice la nivel european. Tentativele de a explica acest fenomen în manieră globală au neglijat importanţa particularităţilor fiecărei ţări în parte. 
Cazul austriac este un exemplu care relevă nevoia unei abordări complexe a unui fenomen politic amplu şi foarte diversificat, aflat în plină ascensiune.
2. ALEGERILE LEGISLATIVE DIN 29 SEPTEMBRIE 2013 

2.1 Teme ale campaniei electorale 

Principala miză politică a alegerilor legislative a fost obţinerea unor rezultate elctorale care să facă posibilă continuarea marii coaliţii de guvernare dintre social-democraţi şi populari. Dacă nu se obţinea majoritatea absolută, era necesar formarea unei coaliţii din 3 partide, dificil de negociat, atât cu liberalii de extremă dreapta, conduşi de Heinz-Christian Strache, cât şi cu Echipa Stronach pentru Austria, creată de omul de afaceri austro-canadian Frank Stronach, Verzii conduşi de Eva Glawischnig Piesczek, refuzând de la început să coopereze politic cu Partidul Popular. În timpul campaniei electorale, liderul popular Michael Spindelegger a calificat drept periculoasă această posibilă coaliţie tripartită, în condiţiile în care,   apariţia Echipei Stronach pentru Austria a adus incertitudine în ceea ce priveşte rezultatele alegerilor, ea putând să atragă nemulţumiţii de coaliţia guvernamentală actuală. În luna septembrie 2013, înaintea desfăşurării alegerilor, Institutul de sondare a opiniei publice Spectra arăta că 2/3 dintre austrieci doreau la guvernare o coaliţie formată din două partide, actuala coaliţie având 34% opinii favorabile, 18% doreau o coaliţie formată dintre social-democraţi şi Verzi şi 11% o coaliţie dintre populari şi Verzi. Peste 27% dintre cei chestionaţi erau favorabili unei coaliţii tripartite, din care, o treime doreau o coaliţie formată din social-democraţi SPÖ, populari ÖVP şi Verzi, numai 10% fiind favorabili unei coaliţii formate din social-democraţi, populari şi liberali. 

Partidul Social-Democrat a prezentat în campania electorală un program electoral amplu, vizionar. Încă de la început, în capitolul intitulat  Noi provocări - noi soluţii, se afirma că ideea schimbării este o idee fundamentală a partidului şi că ea a fost  prezentă încă din programul din 1978. Demn de remarcat este faptul că politica social-democrată a guvernelor din multe state europene a determinat nu numai creşterea nivelului de prosperitate, dar, de asemenea, a depăşit gândirea şi acţiunea tradiţională. Invocând progresele obţinute în anii anteriori, social-democraţii austrieci au abordat în programul lor tematica noilor provocări şi cea a problemelor care au apărut odată cu schimbările politice şi economice ale lumii contemporane. În document se subliniază că ultimele două decenii au adus schimbări sociale accelerate. În programul partidului social-democrat austriac se remarcă faptul că modul de viaţă al oamenilor s-a schimbat profund, speranţa de viaţă a crescut, structurile politice sunt mult mai complexe şi mai flexibile. Lumea s-a schimbat la nivel mondial, iar pe plan european, Austria a devenit membră a Uniunii Europene. Aceste schimbări au afectat profund cetăţenii austrieci, iar manifestările negative ale naţionalismului  s-au amplificat în  Austria, ca şi în multe ţări ale Europei. Schimbările economice au dus la o mai mare mobilitate a forţei de muncă, la creşterea concurenţei.economice. În acest context, globalizarea a impus previziune şi evaluarea oportunităţilor şi a riscurilor acestei evoluţii. În program se face constatarea că neo-liberalismul dur şi neo-conservatorismul au accentuat caracterul antisocial al politicilor economice care au acţionat mai mult în favoarea intereselor  capitalului şi în detrimentul oamenilor muncii. Creşterea ratei şomajului a arătat că unele instrumente tradiţionale de combatere ale acestuia şi-au pierdut eficacitatea. Social-democraţii austrieci reamintesc faptul că prin crearea Uniunii Europene s-a dorit crearea unei zone a stabilităţii şi păcii, iar asigurarea securităţii sociale este elementul fără de care acestea nu sunt posibile. Conform opiniei social-democraţilor austrieci, un asemenea mod de dezvoltare nu poate fi realizat decât prin efortul politic comun al social-democraţiei europene. În prezent, social-democraţii din Europa reprezintă  cea mai mare forţă politică, având un rol important în multe state ale U.E. Din această perspectivă, se afirmă în program, Europa viitorului se va baza pe valorile social-democrate. Social-democraţii din Austria au vrut să transmită o orientare politică clară: crearea unei societăţi în care merită să trăieşti, în care  să se realizeze o distribuţie echitabilă şi o dezvoltare a personalităţii şi a stimei de sine.  
Conform opiniei social-democraţilor, oamenii trebuie să rămână prima preocupare a unei guvernări, iar lucrătorii şi antreprenorii trebuie să acţioneze conform unui interes comun, într-o economie puternică. În programul partidului social-democrat austriac se subliniză că principala problemă a societăţii este  distribuţia veniturilor, afirmându-se că depăşirea conflictelor de interese economice poate fi realizată prin parteneriat economic, în interesul tuturor părţilor. În procesul de muncă trebuie asigurat un parteneriat corect şi o participare a lucrătorilor. În Austria s-a demonstrat că modelul economic bazat pe parteneriat, pe control corporativ şi operaţional asupra procesului economic face compatibile  productivitatea ridicată şi justiţia socială. Partidul Social-Democrat a pledat, de asemenea, pentru pieţe deschise unor noi capitaluri, pentru o lege economică anti-trust modernă, capabilă a asigura în acelaşi timp funcţionarea pieţei economice şi justiţia socială.  

În program se afirmă că o coordonată esenţială a activităţii guvernului va fi lupta împotriva şomajului, considerându-se că munca este cea care oferă recunoaştere socială, determină şansele în viaţă şi asigură independenţa financiară a fiecărui cetăţean austriac. Prin urmare, lupta împotriva şomajului este în prezent cea mai importantă sarcină a democraţiei sociale, iar ocuparea deplină a forţei de muncă rămâne obiectivul final al politicii Partidului Social-Democrat austriac. În programul electoral se precizează că social-democraţii susţin iniţiativele de formare, mai ales pentru a oferi o gamă largă de şanse pe tot parcursul vieţii. Pentru a dobândi permanent o educaţie suplimentară şi pentru formarea de noi competenţe, s-ar putea acorda derogări garantate în mod corespunzător şi de concediu fără plată, însoţite de alte măsuri de sprijin.Partidul Social-Democrat propune finanţarea publică pentru muncă, promovând politici active pe piaţa forţei de muncă. Partidul va promova investiţiile publice în infrastructura publică, politici fiscale şi monetare care să încurajeze investiţiile în producţie, investiţiile de capital. El a pledat pentru a asigura finanţarea sistemului de securitate socială pe o bază mai largă. 

În program se afirmă că crearea unei economii puternice este sursa creşterii calităţii vieţii, a securităţii sociale şi ocuparea deplină a forţei de muncă, iar în acest scop va trebui să fie utilizate cele mai recente evoluţii în domeniul ştiinţei şi industriei. În acest domeniu social-democraţii s-au angajat a promova o cercetare responsabilă, controlată social şi cofinanţată, în interes naţional. În acest sens s-a propus crearea unei reţele de întreprinderi mici şi mijlocii, astfel încât, fiecare să realizeze proiecte de cooperare cu instituţii de cercetare europene relevante. 


Modelul economic promovat de social-democraţi este cel al unei societăţi bazate pe solidaritate care combină performanţa cu securitatea socială şi care promovează inovarea prin intermediul economiei de parteneriat. 

Partidul Popular, partid de centru-dreapta, aflat la guvernare, a anunţat, prin liderul său Michael Spindelegger, că va continua asanarea economiei austriece de cheltuielile bugetare inutile, refuzând să crească impozitele pentru companii, propunând reducerea costului muncii, flexibilizarea pieţei muncii. El a afirmat că redresarea finanţelor publice se va face prin reducerea cheltuielilor publice, propunând modificarea actualului sistem de pensii şi angajarea cât mai devreme a forţei de muncă, cât şi acordarea unor facilităţi fiscale celor care vor dori să lucreze cât mai mult timp. 

Verzii (DG) au anunţat în campania electorală obiectivul lor politic: intrarea în viitoarea coaliţie de guvernare pentru a accede la putere. Liderul formaţiunii, Eva Glawischnig Piesczek, s-a poziţionat mai la dreapta în problemele economice şi sociale, criticând adesea social-democraţii. În partidul ecologist se află  în dispută aripa dreaptă, formată din reprezentanţii electoratului format din cei care deţin diplome, care au venituri mai ridicate,  şi aripa stângă, mai radicală. În alegerile anterioare, partidul ecologist a reuşit să atragă o parte atât a electoratului popularilor (14000 votanţi), cât şi al social-democraţilor (12000 votanţi).  

Pe 27 noiembrie 2012, Matthias Strolz, fost membru al Partidului Popular, a creat un nou partid intitulat Neos – Noua Austrie, partid ai căror membri au fost recrutaţi din foştii membrii ai Partidului Popular. Conform obiectivelor politice din programul electoral, acest partid se va lupta pentru o participare mai mare a cetăţenilor la deciziile politice, va susţine autonomizarea sistemului educativ, scăderea cu 75% a finanţării partidelor politice, controlarea sistemului financiar, scăderea impozitelor şi s-a arătat favorabil unei Europe federale. 

Partidul considerat a putea perturba jocul electoral a fost Echipa Stronach, partid fondat de omul de afaceri de origine austriaco-canadiană Frank Stronach. Născut în anul 1932, în Gutenberg Raabklamm (sudul ţării), Frank Stronach a părăsit şcoala la 14 ani şi a început să lucreze ca ucenic într-un atelier de mecanică, înainte de a pleca în Canada. În această ţară, a reuşit să facă avere, ajungând la conducerea companiei  Magna, o firmă care furniza echipament pentru automobile. Societatea posedă în prezent 256 uzine, în 26 ţări şi are 107 000 persoane angajate. În anul 2011, averea sa a fost evaluată de revista americană Forbes la 1,7 mld $. După ce a fost candidat la alegerile din Canada în anul 1988, din partea Partidului conservator, fiica sa a reuşit să obţină un mandat de deputat în Parlamentul canadian în anul 2004, devenind ministru al resurselor umane din partea liberalilor.  
Înaintea alegerilor legislative din Austria, Frank Stronach a înfiinţat acest partid politic, iar ulterior, în Echipa lui Stronach au intrat doi deputaţi ai Alianţei pentru viitorul Austriei BZÖ (Christoph Hagen şi Elisabeth Kaufmann-Bruckberger), deputaţi independenţi precum Robert Lugar şi Erich Tadler, Stefan Markowitz - ceea ce i-a permis să aibă un grup parlamentar, condus de Robert Lugar. Partidul a avut de asemenea un reprezentant şi în Consiliul federal (Gerald Zelina). 
Programul politic şi electoral al acestui partid a fost o combinaţie de liberalism economic şi euroscepticism. Deşi se declară pro-european, Frank Stronach se opune monedei unice a cărei creaţie o consideră o eroare gigantică. El a propus o monedă comună cu rată flexibilă, fie o monedă comună flotantă, indexată în funcţie de dinamismul economic al ţării respective. Frank Stronach a propus lansarea unui plan Marshall pentru economiile Europei de sud. Pentru Austria, programul lui s-a axat pe trei priorităţi:  reducerea datoriei, simplificarea sistemului fiscal, combaterea birocraţiei considerată drept obeză. El a afirmat că Austria este o ţară supraguvernată, suprabirocratizată, supraadministrată. El s-a arătat favorabil scăderii impozitelor pentru întreprinderi şi stabilirii unui TVA unic. Frank Stronach a propus ca, în Austria, imigraţia să urmărească interesul binelui comun. 
În aceste alegeri, Frank Stronach şi-a propus ca obiectiv politic obţinerea unui scor electoral de 10% din voturi. Analiştii politici au considerat că, în condiţiile apariţiei acestui nou partid pe scena politică austriacă, partidele de extremă-dreapta erau cele care puteau pierde din electorat. De aceea aceste partide l-au apreciat ca o creaţie artificială, menită a perturba jocul politic. De cealaltă parte,  Frank Stronach s-a delimitat de partidele de extremă-dreapta afirmând că el este un antreprenor de fibră socială care doreşte crearea locurilor de muncă şi care se opune oricărei discriminări, distingându-se astfel de ascensiunea lui Jörg Haider. Pentru austrieci, Frank Stronach a reprezentat în campania electorală exemplul unei reuşite
, afirmând o atitudine aparte, de tip anti–partide şi anti-sistem.  În campania electorală Frank Stronach a vorbit despre valori, respect, hărnicie, ascensiune socială, despre sloganul “dacă vrei, poţi”, afirmând că “trebuie luată puterea partidelor consacrate”, că “sistemul nu îl ocroteşte pe omul de rând, ci îl înjoseşte”. 
Analiştii au apreciat că în campania electorală Frank Stronach nu a avut un program propriu-zis, dincolo de triada lui preferată: “adevăr, transparenţă, echitate”, povestea acestui self-made-man fiind ea însăşi un program. El a propus un sistem fiscal mai simplu, mai puţine funcţii şi privilegii acordate pe criterii politice, mai puţină administraţie, mai puţină influenţă pentru Bruxelles; în schimb, mai multă putere pentru cineva ca el, care a dovedit de mult că ştie să valorifice banii. Pentru a atrage electoratul, Franck Stronach a adoptat şi teme specifice extremei-drepte precum ostilitatea faţă de euro, imigraţia şi atitudinea anti-islamizare. 

2.2 Rezultatele alegerilor şi semnificaţia lor politică

Parlamentul austriac este un parlament bicameral format din Camera inferioară, Consiliul Naţional (Nationalrat), care are 183 deputaţi, aleşi pentru un mandat de cinci ani, şi Consiliul Federal (Bundesrat), Camera superioară, care este formată din 54 reprezentanţi ai celor 9 Landuri. Membrii Consiliului Naţional sunt aleşi printr-un sistem majoritar la Viena şi în Landul Vorarlberg, în restul ţării prin scrutin proporţional în Landurile care formează câte o circumscripţie electorală, împărţite la rândul lor în câte 43 circumscripţii locale
. Pentru a intra în Parlament, un partid politic trebuie, în mod necesar, să obţină 4% din voturile exprimate sau un mandat direct, fie în jur de 25% din voturile exprimate în una din cele 43 circumscripţii locale. Alegătorii dispun de două voturi: unul pentru a vota un partid la nivel naţional şi altul pentru a desemna candidatul din circumscripţia locală electorală. În patru Landuri, votul este obligatoriu: Carinthia, Styria, Tyrol, Vorarlberg. Fiecare oraş decide ora de deschidere şi închidere a urnelor în ziua scrutinului. Partidele politice care deţin sub trei locuri în Consiliul Naţional, pentru a se înscrie în campania electorală trebuie să obţină 2600 semnături ale alegătorilor şi un număr variabil de semnături pentru fiecare Land (între 100-500) de la nivel naţional.


Bundesrat-ul reprezintă Land-urile, fiecare fiind administrat de un guvern (Landesregierung) şi de o dietă (Landtag). Landurile au competenţe în toate domeniile care nu sunt în mod expres de competenţă federală: administrarea teritoriului, protecţia mediului, ocuparea teritoriilor, transporturile. În fiecare Land se  alege în Camera Superioară, prin scrutin proporţional, un număr de reprezentanţi, proporţional cu populaţia lor (minimum 3). Viena, care constituie regiunea cea mai populată a Austriei, are 12 reprezentanţi în Bundesrat. Preşedinţia Bundesrat-ului revine prin rotaţie fiecărui Land, fiind schimbată la fiecare 6 luni, succesiunea la conducere revenind în ordine alfabetică.

Din anul 2008, orice cetăţean austriac, cu vârsta de 16 ani, poate vota la alegerile naţionale (Nationalwahl). Pe data de 29 septembrie, peste 6,5 milioane de alegători au fost chemaţi la urne pentru a alege cei 183 membri ai Consiliului Naţional, Camera inferioară a Parlamentului austriac. 
Conform datelor oficiale
, rezultatele alegerilor legislative au fost următoarele:

	Partide politice 
	Nr.voturi
	% voturi
	Nr. mandate

	Partidul Social-Democrat 
	      1 118 223
	         27,1
	              53

	Partidul Popular
	          982 651
	         23,8
	              46

	Partidul Libertăţii 
	          883 255
	         21,4
	              42

	Verzii
	          473 116
	         11,5
	              22

	Echipa Stronach pentru Austria
	          239 075
	           5,8
	              11

	Neos-Noua Austrie
	          198 097
	           4,8
	                 9


Participarea la vot a fost de 65,9%, ceea ce reprezintă - 12,9 puncte în raport cu scrutinul legislativ din  28 septembrie 2008. Analiştii au considerat că astfel, cei care nu au votat au reprezentat primul partid al Austriei. 

Coliţia de guvernare formată din Partidul Social-Democrat (SPÖ) al cancelarului Werner Faymann, şi din Partidul Popular (ÖVP) al vice-cancelarului Michael Spindelegger, a câştigat alegerile:  Partidul Social-Democrat SPÖ a obţinut 27,1% din voturi, respectiv  53 mandate (5 în raport cu scrutinul din 28 septembrie 2008); Partidul Popular ÖVP a obţinut 23,8% şi 46 mandate (-4). Scrutinul a pus în evidenţă eroziunea electorală a celor două partide aflate la guvernare, partide ce au avut cel mai slab scor electoral din istoria lor. 
Rezultatele alegerilor au fost marcate de creşterea electorală a Partidului Liberal, de extremă-dreapta, condus de  Heinz-Christian Strache, care a reuşit să obţină 21,4% din voturi, respectiv  42 mandate (+ 7).

Verzii au ocupat locul patru, având 11,5% şi 22 mandate (+3), iar Echipa Stronach pentru Austria, înfiinţat în 12 septembrie 2012, a obţinut 5,8% din voturi (11mandate). A intrat în Parlament, de asemenea, formaţiunea politică Neos-Noua Austrie, partid liberal creat pe data de 27 octombrie 2012 de  Matthias Strolz, fost membru al Partidului Popular, susţinut de industriaşul Hans Peter Haselsteiner, care a obţinut 4,8% din voturi şi 9 mandate. 
Alianţa pentru viitorul Austriei (BZÖ), celălalt partid de extremă-dreapta, condus de  Josef Bucher, având doar 3, 6% din voturi, a eşuat electoral, netrecând pragul de 4% din voturi  pentru a fi reprezentată în Parlament. 

Ca şi în alegerile din Germania desfăşurate pe data de 22 septembrie 2013, marea coaliţie aflată la guvernare în Austria, formată din principalele două partide, unul de dreapta şi unul de stânga, a reuşit să recâştige un nou mandat. Rezultatele electorale permit continuarea marii coaliţii care guvernează ţara de cinci ani, dar atât conservatorii (ÖVP) cât şi social-democraţii (SPÖ) au obţinut cele mai slabe rezultate din perioada post-belică. Liderul conservatorilor, Michael Spindelegger,  a afirmat că  rezultatul alegerilor este cu siguranţă o temă de analiză pentru ambele partide. Partidul Popular a eşuat în tentativa de a fi partidul câştigător al alegerilor, dar va continua să fie la guvernare în coaliţia politică considerată firească de către austriecii care doreau aceasta în proporţie de două treimi. Această coaliţie a mai guvernat de altfel două decenii Austria după război, în perioada (1945-1966) şi este foarte probabil ca ea să continue şi în viitor. 
Social-democraţii austrieci rămân principala forţă politică a ţării, urmaţi de populari, cele  două grupări politice strângând, împreună, în jur de 51% din voturi, dar aceasta reprezintă o majoritate absolută fragilă
. 
Ecologiştii, care au obţinut 11% din voturi, au realizat mai puţine voturi decât se aşteptau şi au promis să facă opoziţie. Lidera verzilor austrieci, Eva Glawischnig, a afirmat după alegeri că: "Vom atrage atenţia asupra neregulilor şi vom dezvălui corupţia. Ne pricepem la asta, iar Austria are nevoie de aşa ceva".  

Intrarea în Parlament a Echipei Stronach a confirmat ascensiunea acestei formaţiuni politice care a reuşit să ia voturi de la fostul electorat de dreapta şi extremă-dreapta
, slăbind astfel forţa partidelor tradiţionale austriece. Analiştii politici au remarcat faptul că scorul obţinut de "Echipa Stronach" (5,8%) se datorează în bună măsură fondatorului, care, în intervenţiile televizate, a lansat numeroase mesaje cu caracter populist.


Partidul Libertăţii, partid de extremă-dreapta, condus Heinz Christian Strache, a progresat obţinând aproape 22% din voturi, faţă de 18% în anul 2008. Cu cele 21,4%, FPÖ înregistrează un progres de peste trei puncte procentuale şi se apropie de istoricul maxim (25%), înregistrat în perioada în care partidul era condus de Jörg Heider. Liderul Partidului Libertăţii, partid de extremă-dreapta, Heinz-Christian Strache a afirmat că rezultatele obţinute de partidul său de extremă-drepta la aceste alegeri au fost incredibile, acest partid luând din electoratul celor două mari partide. Analiştii politici au apreciat că Partidul Libertăţii a făcut o campanie electorală eficientă, împotriva sistemului politic tradiţional, considerat corupt, şi împotriva imigranţilor. Presa internaţională a apreciat rezultatele alegerilor din Austria drept o alunecare spre extrema dreaptă a politicii austriece, deoarece partidul de extremă-dreapta a obţinut aproape un sfert din voturile exprimate. Partidul Libertăţii (numit minunea albastră), condus ani la rând de Jörg Haider (decedat într-un accident dubios, în noaptea de 11 octombrie 2008), a obţinut, de această dată, încă un success istoric cu 21,4% din totalul voturilor, actualul conducător al partidului, Hans-Christian Strache, emiţând chiar pretenţia la scaunul de cancelar. 

Analiştii politici au susţinut că explicaţia acestor rezultate este faptul că, în prezent, Austria se confruntă cu dificultăţi sociale şi economice cărora partidele politice tradiţionale, aflate în marea coaliţie de guvernare, nu au reuşit să le găsească soluţii. Studiul motivaţiei electorale a alegătorilor de la alegerile legislative precedente, din anul 2008, arăta că angajamentul european şi securitar nu a stat în centrul interesului electoratului, fiind atras de problemele economice. În acest context, partidele de extremă-dreapta care au pus în centrul campaniei lor tema imigraţiei care a atras în electorat atât de dreapta cât şi de stânga. Acelaşi efect a avut şi promovarea ostilităţii faţă de vechiul sistem politic dominat de marea coaliţie. Partidul Libertăţii se distinge însă prin atitudinea xenofobă, celelalte partide de extremă-dreapta fiind mai moderate pe acest temă. Toate aceste teme au avut potenţialul de a atrage electoratul tânăr, protestatar, care critică sistemul politic şi politica europeană. 

O semnificaţie deosebită a acestor alegeri este faptul că o treime din electorat, cea care a votat extrema-dreaptă FPÖ, Echipa  Stronach sau BZÖ, doreşte ieşirea ţării din zona euro
. Aceste formaţiuni politice doresc fie constituirea unei zone de cooperare cu Elveţia, fie a unei zone a Nordului cu Germania, Franţa, Olanda, fie reconstrucţia radicală a  zonei euro.


Mulţi analişti politici au apreciat că succesul partidelor anti-moneda euro în unele state membre anunţă un val eurosceptic în timpul alegerilor europene de anul viitor. Temele lor au fost imigraţia, austeritatea, respingerea executivului de la Bruxelles, teme ce au dominat campaniile electorale naţionale şi vor fi preluate de campaniile pentru europarlamentare. Avansul partidului anti-euro în Germania, ascensiunea extremei drepte în Austria, presiunea lui Nigel Farage asupra conservatorilor britanici, dezastrul electoral al partidului aflat la putere în timpul alegerilor municipale portugheze, din cauza austerităţii, constituie un preambul la campania alegerilor europene din mai 2014
. Până acum, extrema dreaptă şi mişcările eurosceptice, foarte divizate, aveau o greutate limitată în Parlamentul European, aşteptându-se ca, în viitor, forţa lor să sporească în mod considerabil. 


Imediat după anunţarea rezultatelor, liderul social-democrat Werner Faymann a declarat că partidul său, câştigător al alegerilor, va începe formarea noului guvern, continuând colaborarea cu popularii. Cancelarul federal Werner Faymann a pledat pentru o continuare a marii coaliţii afirmând: " înţeleg, că am primit un vot de încredere pentru a oferi pe mai departe o guvernare stabilă. Voi negocia cu cea de-a doua formaţiune şi sunt convins că dispunem de o bază pentru viitor".
El a mai afirmat că a înţeles avertismentul dat de electorat ceea ce înseamnă că se vor face schimbările necesare cerute de electorat. Conform primelor evaluări
, coaliţia de guvernare a obţinut o victorie la limită, alegătorii arătându-se nemulţumiţi de modul în care coaliţia SPÖ/ÖVP (roşu şi negru) a condus Austria în ultimii cinci ani. 
Werner Faymann în vârstă 53 ani, este fostul preşedinte al tinerilor socialişti din Viena. În trecutul său a fost director general şi preşedinte regional al unei asociaţii de locatari. În anul 1985 el a intrat în consiliul municipal al Vienei şi în 1994 a răspuns de domeniul renovării urbane. În anul 2007 Werner Faymann a intrat în guvernul de coaliţie condus de Alfred Gusenbauer (SPÖ), ca ministru al transporturilor, inovaţiei şi tehnologiei. În anul 2008, Werner Faymann a fost ales la conducerea Partidului Social-Democrat şi a redactat o scrisoare deschisă, publicată în Kronen Zeitung, în care cerea modificarea tratatelor care aduceau atingere intereselor austriece, cerând, în acelaşi timp, organizarea unui referendum pe această temă. În septembrie 2008, Werner Faymann a devenit cancelar al Austriei. În ultimii ani, bilanţul guvernării a fost considerat satisfăcător, ţinând cont de condiţiile dificile determinate de efectele crizei. 
 
Preşedintele Austriei, dr. Heinz Fischer, social-democrat, a afirmat că ar dori să fie reluată şi îmbunătăţită vechea coaliţie pentru ca, până la sfârşitul anului, noul Guvern să poată depune jurământul.


Pe data de 29 octombrie 2013 a avut loc prima şedinţă a noului Parlament austriac.

